《感怀 其一》
清代·林澍蕃

阮公识最密，至慎似埋照。登高怀永叹，旷观托长啸。

陶令解形神，饮酒复歌妙。北窗傲羲皇，南山展游眺。

共抱千古心，还韬至人曜。余怀愧虚白，彼美孰同调。

庭树含幽姿，奇芬艳初发。秋风吹袅袅，生意还销歇。

绝代有蛾眉，皎洁似团月。高义怅不谐，良辰恐沈没。

偃蹇华年衰，此情竟谁达。灌夫壮烈士，少小负奇志。

挥剑敌胡兵，咄嗟复仇计。使酒非所病，骂座独豪气。

生平薄田鼢，岂识有权贵。不学鄙夫等，反覆趋势利。

作者简介：林澍蕃，字于宣，号香海，侯官人。乾隆辛卯进士，改庶吉士，授编修。有《南陔集》。